钦定古今图书集成/明伦汇编/氏族典/第267卷 > 王承衍
## 钦定古今图书集成/明伦汇编/氏族典/第267卷 > 王承衍

按《宋史王审琦传》：“审琦子承衍，字希甫，幼端谨。审琦
镇兖海、寿春，皆署以牙职。开宝初，补内殿供奉官都
知。三年，尚太祖女昭庆公主，授右卫将军、驸马都尉。
逾年，领恩州刺史。太平兴国初，迁应州观察使。三年，
加检校太保。七年，授彰国军节度。雍熙中，出知天雄
军府。明年，为贝冀都部署。端拱初，换永清军节度，再”
知天雄军。真宗即位，改河中尹、护国军节度，加检校
太尉。卒，谥恭肃。承衍善骑射，晓音律，颇涉学艺，好吟
咏。子世安、世隆、世雄、世融。世安至崇仪副使、通事舍
人。世隆字本支，以公主子为如京副使，历洛苑、六宅
二使，领平州刺史。景德初，卒，特赠泰州防御使。召见
其三子，赐名克基、克绪、克忠，皆面授供奉官，世雄至
内殿崇班，世融为内殿承制，世安子克正殿中丞，克
基、克忠并为西染院副使，克绪至内殿承制，世隆幼
子克明为西上阁门副使。